Ruotsin yleisradioyhtiö SVT kertoo, että Iranin parlamentti haluaa rankaista niitä, jotka hankkivat, ostavat tai myyvät esimerkiksi koiria tai apinoita.

Iranin lakiehdotuksen mukaan julkisesti lemmikkieläimen, kuten apinan tai koiran, kanssa liikkuvat tuhoavat islamilaisen kulttuurin ja terveyden. Tämän lisäksi he saattavat aiheuttaa rauhattomuutta tai pelkoa yhteiskunnassa.

Ne, jotka varoituksesta huolimatta jatkavat tiettyjen eläinten ostamista tai myymistä, voidaan lakiehdotuksen mukaan tuomita enintään yli 3 000 euron sakkoihin. Lisäksi heille määrätään 74 ruoskaniskua tai 3–6 kuukautta vankeutta.

Laki ei koskisi tiettyjä ammattiryhmiä, kuten poliiseja, maanviljelijöitä ja paimenia.

Islamilainen laki kieltää jo entuudestaan koirien pitämisen lemmikkinä, koska uskonnollisesta näkökulmasta niitä pidetään epäpuhtaina.

Koiran pitäminen lemmikkinä onkin nykyään eräänlaista symbolista vastarintaa valtiota vastaan. Suurkaupungeissa koiran omistamisesta on tullut myös ylemmän keskiluokan statussymboli.